钦定古今图书集成/明伦汇编/氏族典/第119卷 > 陈昌
## 钦定古今图书集成/明伦汇编/氏族典/第119卷 > 陈昌

按《陈书衡阳献王昌传》，“昌字敬业，高祖第六子也。梁
太清末，高祖南征李贲，命昌与宣后随沈恪还吴兴。
及高祖东讨侯景，昌为景所囚。景平，拜长城国世子，
吴兴太守，时年十六。昌容貌伟丽，神情秀朗，雅性聪
辩，明习政事，读书一览便诵，明于义理，剖析如流。寻
与高祖俱往荆州，梁元帝除员外散骑常侍。荆州陷”，
又与高宗俱迁关右，西魏以高祖故，甚礼之。高祖即
位，频遣使请昌，周人许之而未遣。及高祖崩，乃遣之。
是时王琳梗于中流，昌未得还，居于安陆。王琳平后，
天嘉元年二月，昌发自安陆，由鲁山济江，而巴陵王
萧沇等率百僚上表，议以昌为使持节、散骑常侍、都
督湘州诸军事、骠骑将军、湘州牧，封衡阳郡王。三月，
入境，诏令主书舍人缘道迎接。景子济江，于中流船
坏，以溺薨。四月庚寅，丧柩至京师，上亲出临哭，谥曰
献。